ព្រះសង្ឃ​ភូមា​ត្រូវ​បាន​ចាប់​ខ្លួន
ព័ត៌មាន​អន្តរជាតិ​សំខាន់ៗ​ផ្សេងទៀត​សម្រាប់​យប់​ថ្ងៃ​សុក្រ​ ទី​១០​ ខែ​កុម្ភៈ។
អាជ្ញាធរភូមាបានចាប់ខ្លួនព្រះសង្ឃភូមាមួយអង្គ ដែលត្រូវបានដោះលែងពីគុកកាលពីពេលថ្មីៗនេះ ក្នុងបទដឹកនាំបាតុកម្មប្រឆាំងនិងរដ្ឋាភិបាល កាលពីឆ្នាំ២០០៧។ សាក្សីបាននិយាយប្រាប់បណ្តាញផ្សាយព័ត៌មានបស្ចឹមប្រទេសថាស្ស៊ីន ហ្កាប៊ីរ៉ា (Shin Gambira)ត្រូវបុរសមួយចំនួនដែលសម្គាល់ខ្លួនថាជាសមាជិករដ្ឋាភិបាលប្រចាំទីក្រុង រ៉ាងហ្គូន (Rangoon) ចាប់ខ្លួនកាលពីព្រឹកថ្ងៃសុក្រ ចេញពីវត្តមួយនៅទីក្រុងនេះ។ បុរសទាំងនោះមិនបាននិយាយថា តើពួកគេនាំខ្លួនព្រះសង្ឃ ហ្កាប៊ីរ៉ា ទៅទីណាឬដោយសារមូលហេតុអ្វីទេ។ ព្រះសង្ឃ ស្ស៊ីន ហ្កាប៊ីរ៉ា ជាមេដឹកនាំនៃអ្វីដែលគេហៅថា បដិវត្តិស្បង់ជីពរ ដឹកនាំដោយព្រះសង្ឃប្រឆាំងនឹងរដ្ឋាភិបាលយោធា ដែលកាន់អំណាចនៅពេលនោះ។ បាតុកម្មមហាជននោះត្រូវបានអាជ្ញាធរបង្ក្រាបយ៉ាងព្រៃផ្សៃ ហើយព្រះសង្ឃ ហ្កាប៊ីរ៉ា ត្រូវបានកាត់ទោសឲ្យជាប់គុក៦៨ឆ្នាំ។ មន្រ្តីប្រទេសស៊ីរីនិយាយថា ការផ្ទុះគ្រាប់បែកអត្តឃាត២ក្នុងរដ្ឋធានីដាម៉ាស បានសម្លាប់មនុស្សយ៉ាងហោចណាស់៤៤នាក់ ហើយបានធ្វើឲ្យមនុស្សយ៉ាងតិច១៥០នាក់ផ្សេងទៀតរងរបួស។ ប៉ូលីសប្រទេសម៉ាឡេស៊ីនិយាយថា ពួកគេបានចាប់ខ្លួនអ្នកកាសែតជាតិអារ៉ាប៊ី សាអូឌីត (Saudi Arabia) ម្នាក់ដែលត្រូវរងការចោទប្រកាន់ពីបទប្រមាថមើលងាយសាសនាអ៊ីស្លាម និងព្យាការីមួហាម៉ាត់ (Prophet Muhammad) ដែលបានបញ្ជូនតាមប្រព័ន្ធធ្វីតឺ (Twitter) របស់គាត់កាលពីសប្តាហ៍មុននៅក្នុងប្រទេសអារ៉ាប៊ី សាអូឌីត។ សកម្មភាពជំនួញរបស់ប្រទេសចិនមានការចុះថយនៅខែមករា បើប្រៀបធៀបទៅនឹងខែមករាឆ្នាំមុន។ ការណ៍នេះនាំឲ្យកើនឡើងនូវការព្រួយបារម្ភថាភាពអន់ខ្សោយនៃតម្រូវការនៅបរទេសកំពុងតែនាំឲ្យមានការប៉ះពាល់ដល់សេដ្ឋកិច្ចចិន ដែលដឹកមុខដោយការនាំទំនិញចេញ។ សមាជិកសហជីពក្នុងប្រទេសក្រិក បានចាប់ផ្តើមធ្វើកូដកម្មទូទៅរយៈពេល២ថ្ងៃមួយ នៅថ្ងៃសុក្រនេះក្នុងរដ្ឋធានីអាថែន (Athens) ដើម្បីប្រឆាំងតវ៉ាវិធានការដ៏តឹងរ៉ឹងថ្មីមួយ ដែលចាំបាច់ឲ្យបានទទួលការអនុម័តពីពួកអ្នកបង្កើតច្បាប់។ សហភាពអឺរ៉ុប បានសុំឲ្យប្រទេសឥណ្ឌាប្រើប្រាស់ឥទ្ធិពលរបស់ខ្លួន ដើម្បីធ្វើឲ្យប្រទេសអ៊ីរ៉ង់បន្តការចរចា អំពីកម្មវិធីនុយក្លែអ៊ែរមានជម្លោះរបស់ខ្លួន។ តុលាការកំពូលនៃប្រទេសបាគីស្ថានបានច្រានចោលការប្តឹងឧទ្ធរណ៍របស់នាយករដ្ឋមន្រ្តី លើបទចោទប្រកាន់ពីការជ្រៀតជ្រែកកិច្ចការតុលាការ។ បណ្តាញទូរទស្សន៍អាស៊ីកំពុងខិតខំឃោសនាពាណិជ្ជកម្មកីឡាបាល់បោះ នូយក នីក (New York Knick) នៅក្នុងកម្មវិធីឃោសនារបស់ខ្លួន បន្ទាប់ពីការលេចធ្លោភ្លាមៗរបស់លោក ជឺរេមី លីន (Jeremy Lin) ដែលជាកីឡាករម្នាក់កើតនៅ ស.រ.អ. មានឪពុកម្តាយជាជនជាតិចិនតៃវ៉ាន់ ហើយបានប្រកួតក្នុងសមាគមន៍កីឡាបាល់បោះជាតិ (NBA)។ អង្គការឃ្លាំមើលអន្តរជាតិ (Global Witness) កំពុងជំរុញឲ្យសហគមន៍អន្តរជាតិជួយបញ្ចប់ជម្លោះប្រេងដ៏ល្វីងជូចត់រវាងប្រទេសស៊ូដង់ និងស៊ូដង់ខាងត្បូង ដោយព្រមានថា ស្ថានភាពនេះអាចរីកកាន់តែធំ ប្រសិនបើមិនដោះស្រាយឲ្យបានឆាប់រហ័សទេនោះ។